Document ID: 31979R2468

ΚΑΝΟΝΙΣΜΟΣ (ΕΟΚ) αριθ. 2468/79 ΤΗΣ ΕΠΙΤΡΟΠΗΣ της 29ης Οκτωβρίου 1979 περί αιτήσεων ενισχύσεως από το Ευρωπαϊκό Γεωργικό Ταμείο Προσανατολισμού και Εγγυήσεων Τμήμα "Προσανατολισμού" για ειδικά προγράμματα δασικής πολιτικής σε ορισμένες μεσογειακές ζώνες της Κοινότητος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος
τον κανονισμό (ΕΟΚ) αριθ. 269/79 του Συμβουλίου της 6ης Φεβρουαρίου 1979 περί καθιερώσεως κοινών μέτρων στη δασοκομία σε ορισμένες μεσογειακές ζώνες της Κοινότητος (1) και ιδίως το άρθρο 8 παράγραφος 4,
Εκτιμώντας:
ότι οι αιτήσεις ενισχύσεως που υποβάλλονται στα πλαίσια των κοινών ενεργειών δασικής πολιτικής σε ορισμένες μεσογειακές ζώνες της Κοινότητος πρέπει να περιέχουν όλα τα αναγκαία στοιχεία για τον έλεγχο των προγραμμάτων σύμφωνα με τα κριτήρια του κανονισμού (ΕΟΚ) αριθ. 269/79-
ότι τα στοιχεία αυτά πρέπει να παρέχονται με ενιαίο τρόπο για να διευκολύνεται η ταχεία εξέταση και ο συγκριτικός έλεγχος των αιτήσεων-
ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Μόνιμης Επιτροπής επί των γεωργικών δομών-
ότι έχει ζητηθεί η γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων για τις χρηματοδοτικές πλευρές των μέτρων αυτών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι αιτήσεις ενισχύσεως από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα "Προσανατολισμού" για ειδικά προγράμματα δασικής πολιτικής σε ορισμένες μεσογειακές ζώνες της Κοινότητος, πρέπει να περιέχουν τα στοιχεία και τα έγγραφα που καθορίζονται ειδικά στα παραρτήματα του παρόντος κανονισμού.
2. Οι αιτήσεις υποβάλλονται σε τρία αντίγραφα με τον τρόπο που αναφέρεται στα παραρτήματα του παρόντος κανονισμού.
3. Αιτήσεις που δεν πληρούν τις προϋποθέσεις που καθορίζονται στις παραγράφους 1 και 2 δεν λαμβάνονται υπόψη.
4. Με την επιφύλαξη της υποβολής των εντύπων Α, Β 1 και Β 2 που προσαρτώνται στον παρόντα κανονισμό, γίνονται επίσης δεκτές οι αιτήσεις που υποβλήθηκαν πριν από τις 15 Νοεμβρίου 1979 με τον τρόπο που προβλέπεται από τον κανονισμό (ΕΟΚ) αριθ. 45/64(2).
Άρθρο 2
Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 29 Οκτωβρίου 1979.

Labels: 15
19
6